Vrystaat-hoofde en onderwyser geskors oor rassismeTwee skoolhoofde en ŉ onderwyser van drie verskillende Vrystaatse skole is geskors na bewerings van rassisme, het die provinsie se departement van onderwys Maandag gesê. Howard Ndaba, die departement se woordvoerder, het gesê die drie persone is Vrydag geskors. “Nadat die Suid-Afrikaanse Menseregtekommissie (MRK) sy bevindings bekend gemaak het, sal die departement sy eie interne ondersoek van stapel stuur,” het Ndaba gesê. Die MRK het aanklagte oor rassisme teen Francois Schoon, die hoof van Dr Viljoen Gekombineerde Skool in Bloemfontein, Charles Liversage, die hoof van Hoërskool Christian de Wet in Dewetsdorp, en Trudy Erasmus, ŉ lewensoriënteringonderwyser by Laerskool St Helene in Welkom, ondersoek. Die MRK het verlede week die Dr Viljoen-skool skuldig bevind aan haatspraak teen swart en bruin leerlinge. Die kommissie het bevind dat leerlinge in Mei 2013 by die skool blootgestel is aan “onmenslike en rassistiese behandeling” deur personeel, insluitend die hoof. Leerlinge beweer personeellede het hulle uitgejou, verkleineer en verneder deur rassistiese terme soos die k-woord en hulle is glo ook “bobbejane, ape, en klein swart tewe” genoem. Hulle beweer ook dat een van die onderwysers gesê het “nadat hy hulle lelike gesigte gesien het, waardeer hy sy hond nou baie meer omdat hy mooier as hulle is”. Die leerlinge beweer onderwysers het vir hulle gesê om terug te keer na skole in informele nedersettings omdat hulle nooit suksesvol sal wees nie en uiteindelik maar net soos hul ouers “in kettingwinkels sal werk”. Die hoof van Hoërskool Christian de Wet is aangekla dat hy swart leerlinge mishandel en glo ŉ Graad 1-seun aangerand het. Die onderwyseres van Laerskool St Helena, word daarvan aangekla dat sy ŉ rassistiese uitstalling in die klaskamer opgestel het. Sy het glo die ou Suid-Afrikaanse vlag in haar Graad 7-klaskamer gehang met ŉ prentjie van Julius Malema, die leier van die EFF, langs ŉ foto van ŉ aap.